Ħalliha li fil-Milied, kont stedint lil Maggie tiltaqa' għall-ewwel darba ma' tal-familja tiegħi…….u issa ħassejt li għall-ewwel tas-sena kellna nieħdu naqra gost flimkien. Jiena u hi. U kont ilni ftit ma nixrob xarba sew. Rajtha tħares lejja u ma weġbitnix. Forsi ma kinitx taf x'kellha taqbad tgħidli. Jew forsi kienet qatgħet qalbha li tipperswadini sabiex immorru naraw dik l-imbierka opera li kienet twebblet biha. Qatt ma kienet issejjaħli b'ismi. Ħarist lejha. "Jien inħobbok tafx……..allaħares tiġri xi ħaġa ħażina………" "U xi tridu jiġri, għażiża tiegħi?" staqsejtha kważi nixraq fl-aħħar bela' kafe' li kien qed jinżilli għasel. U dak il-ħin, qabdet tixrob il-kafe' bla aktar kliem. U jumejn wara, ġara kollox eżatt kif kont pjanajt jien. Ilbist l-isbaħ qmis li kelli, ingravata kulur il-baħar imqalleb fix-xitwa, ġlekk u qalziet skuri, irranġajt naqa' l-frenża lura ħalli ma tinżilx f'għajnejja, żanżant naqa' fwieħa tal-ksuħat li kont għadni kemm iddubbajt mingħand oħti ż-żgħira u erħejtilha bil-karozza lejn id-dar fejn kienet toqgħod Maggie. U malli wasalt quddiem id-dar tagħha, kważi nqatagħli n-nifs bi sbuħitha! Kemm ħassejtni xxurtjat dak il-ħin, hekk kif rajt dik it-tbissima tagħha tirrifletti f'wiċċ perfett, imżejjen b'xagħar mgħolli 'l fuq għall-okkażjoni, liebsa kowt oħxon, aħdar u taħt indunajt li kienet liebsa xi libsa għax saqajha dehru mikxufin minn taħt il-kowt. Bilkemm flaħt inkellimha. "Inħobbok, qalbi…….." qaltli minn bejn snien sbieħ u bojod. "Anke jien, Maggie……." weġibtha. U dħalna fil-karozza. Kont għażilt bar fejn kont ilni nixtieq immur……..kien atrazzat b'mod modern, kbir u sabiħ, u kien imżejjen b'mod tassew eleganti għall-okkażjoni. F'rokna minnhom kellu siġra kbira tal-Milied u malli tidħol kienet tilqgħak l-atmosfera ferriħija tal-mużika li kien qed idoqq id-deejay li kien hemm fuq tip ta' armatura tal-injam ħalli jkun jidher prominenti. Ir-riħa tfuħ ta' ikel daħlet f'imnifsejja. Hawnhekk kien jiġi ffrekwentat minn nies distinti u ta' ċertu klassi. Billi jiena stess kont diġa lħaqt pożizzjoni tajba f'ditta minnhom, kont naf ċertu nies li kienu jiġu hawn. U dejjem kont ħassejt ix-xewqa li niġi. Ir-rakkont ikompli l-ġimgħa d-dieħla…… #wpdevar_comment_1 span,#wpdevar_comment_1 iframe{width:100% !important;} Sharon Calleja Awtriċi